b'\n_START_ARTICLE_\nCarl Ben Eielson\n_START_SECTION_\nBakgrunn\n_START_PARAGRAPH_\nCarl Ben Eielson var norskamerikaner som s\xc3\xb8nn av de norske innvandrerne Olava Rendine (f\xc3\xb8dt Baalson) og Olaf Eielson. Hans flyinteresse ble vakt allerede i bandommen._NEWLINE_Under f\xc3\xb8rste verdenskrig ble han utdannet til milit\xc3\xa6rflyver, men kom ikke til fronten i Europa f\xc3\xb8r krigen var over. Etter krigens slutt startet han sammen med venner Hatton Aero Club og med et utrangert krigsfly, en Jenny, turnerte han Midtvesten med barnstorming. _NEWLINE_Han begynte jusstudier i Washington, DC i 1921, men de ble snart avbrutt, og han begynte \xc3\xa5 jobbe som l\xc3\xa6rer p\xc3\xa5 en ungdomsskole i Fairbanks, Alaska.\n_START_SECTION_\nFlyver i Alaska\n_START_PARAGRAPH_\nI februar 1924 fl\xc3\xb8y han Alaskas f\xc3\xb8rste luftpostrute fra Fairbanks til MacGrath, en fire timers tur som tok 21\xc2\xa0dager med hundespann. I 1926 fl\xc3\xb8y han luftpost i Florida, og ble senere samme \xc3\xa5r engasjert av den australske polarforskeren Hubert Wilkins som pilot. Sammen skulle de fly fra Point Barrow, Alaska, til Spitsbergen. Hensikten var \xc3\xa5 se om det fantes land mellom Alaska og Nordpolen._NEWLINE_De gjorde to mislykkete fors\xc3\xb8k i 1926 og 1927, og i 1928 klarte de det. 21. april 1928 landet de ved radiostasjonen i Barentsburg etter et fire d\xc3\xb8gns ufrivillig opphold p\xc3\xa5 Daudmannsodden. I den antarktiske sommer 1928\xe2\x80\x931929 var han med p\xc3\xa5 kartlegging av land p\xc3\xa5 Den antarktiske halv\xc3\xb8y. Hvalkokeriet \xc2\xabHektoria\xc2\xbb ble brukt som base. _NEWLINE_I juni 1929 ledet Carl Ben Eielson det nystartede Alaskan Airways i Fairbanks.\n_START_SECTION_\nRedningsaksjon, d\xc3\xb8d\n_START_PARAGRAPH_\nEielson omkom 9. november 1929, da hans Hamilton H-47 havarerte under en fors\xc3\xb8kt redningsaksjon 15 personer fra lasteskipet Nanuk som l\xc3\xa5 fastfrosset nord for Beringstredet. I 1928 fikk han Norsk Aero Klubbs hederstegn. Eielson er ogs\xc3\xa5 hedret flere steder i USA, blant annet b\xc3\xa6rer flybasen i Fairbanks hans navn. I Endicott Mountains heter en fjelltopp \xc2\xabMount Eielson\xc2\xbb. I 1958 fikk han sitt navn i National Aviation Hall of Fame i Ohio, der alle amerikanske flypionerer minnes._NEWLINE_Eielson er gravlagt i hjembyen Hatton, hvor hans barndomshjem er et museum med memorabilia fra hans liv.'